11 яшендә мәктәпне тәмамлаган вундеркинд балачагын исенә төшерергә яратмый

	Беренче совет вундеркинды, булачак атаклы физик Лев Ландау 14 яшендә Баку университетының берьюлы ике факультетына (физмат һәм химия) укырга керә. Аннары аеруча сәләтле студентны Ленинград дәүләт университетына күчерәләр. 19 яшендә аспирант, ә 38 яшендә инде ул СССР Фәннәр академиясенең академигы, Ленин һәм өч тапкыр Сталин премиясе лауреаты.	 54 яшендә физика буенча Нобель премиясе ала. Тик уңышлар уңышсызлык белән тәмамлана: 1962 елда ул автоһәлакәткә эләгеп 2 ай комада ята. Табиблар аны үлемнән тартып чыгара алганнар. Алты елдан соң ул кире фәнгә кайтырга әзерләнә, аңа эчәклегенә операция ясатасы гына кала. Әмма 60 яшьлек галим операцияне күтәрә алмаган... Хәзергә кадәр Ландау СССРның һәм яңа Русиянең иң титуллы вундеркинды санала. Ә бит аның “көндәшләре” булган. Паша Киндеров 3 яшендә математикадан катлаулы мисалларны һәм 10 яшь тулгач физикадан мәсьәләләрне күңеленнән ансат кына чишкән. Шунысы кызык, бала дөньяга килгәч инфекция йоктыра һәм табиблар аның акылына зәгыйфьлек килүдән куркалар. Әмма малай савыга һәм беренче сыйныфны тәмамлаганнан соң аны шунда ук дүртенче сыйныфка күчерәләр. 15 яшендә инде Мәскәү дәүләт университетында укыган. 18 яшь тулгач БК-0010 компьютеры өчен программа төзүдә катнаша. Аны искиткеч киләчәк көткән. Тик вундеркиндның организмы мондый йөкләнешләргә түзмәгән. Паша үз-үзенә кул салырга омтылган. Шуннан соң аны психиатрия сырхауханәсенә ябалар һәм ул шунда 29 яшендә үлә... 
	---	
Татарстан яшьләре

	№ --- | 07.07.2021	


